David Hume

David Hume ia nase 26 april 1711 en Edinburgh, Scotland. Sua padre ia mor la anio seguente e ia lasa sua propria a sua fio la plu vea, John. John ia serti ce David ta reseta un bon eleva presbiterian e ia envia el - a 12 anios - a la Universia de Edinburgh. David ia parte de lo tre anios plu tarda, per deveni un filosofiste.

Sua familia ia sujesta ce el atenta studia la lege, e el ia atenta lo ma trova ce - como el dise - maladi el. Donce el ia vade viaja per alga anios en England e Frans. A un universia jesuita en Frans el ia scrive *[[Un trata sur natur umana]]* (en du partes) cual el publica anonim en London en 1739.

Hume ia es la setica ultima, convinsente reduinte materia, mente, relijio, e siensa a un caso de impresas sur la sensas e memorias. Prima, el ia acorda con bispo Berkeley ce materia, o la esiste de un mundo estra nosa persepi, es un conseta nonsuportable. Plu, causa e efeto es ance nonsuportable. Nos vide segues de avenis, ma pote nunca vide la nesesa cual determinisme esije. An plu, sua investigas ia condui el per rejeta la esiste de un mente uninte en nos. Cual nos nomi mente es no plu ca un colie de persepis mental. E final, sin mente, on no pote ave un vole libre.

Ta ce nos permete ce el parla per se mesma. Ma on debe atende curante per alga razonante eselente.



Tota ideas es copias de impresas... lo no es posible ce nos pensa de cualce cosa cual nos no ia senti a ante par nosa sensas... Cuando nos contempla cualce suspeta en un terma filosofial, nos nesesa sola demanda de se mesma de cual impresa es acel ideas suposada vera derivada. Si lo no es posible per asinia cualce cosa, esta ta servi per confirma nosa suspeta cual lo es usada sin sinifia...

Alga filosofistes ia trova multe de sua razonantes sur la distingui entre sustantia e cualia. Me ta gusta demanda de los, esce la idea de sustantia es derivada de impresas de sensas o impresas de pensa. Esce lo veni de un impresa? Indica lo per nos, ce nos pote sabe sua natur e cualias. Ma si tu no pote indica cualce tal impresa, tu pote es serta ce tu era cuando tu imajina ce tu ave cualce tal idea.

La idea de sustantia* es no plu ca un colie de ideas de cualias, unida par la imajina e donada un nom spesial par cual nos es capas de recorda acel colie. La cualias spesifada cual forma un sustantia* es refereda comun a un cosa en cual los es suposada per "inere". Esta es un cosa nonreal.

: * Hume usa "sustantia" per refere a materia


Donce: no materia!



On ave alga filosofistes (pe Berkeley) ci imajina ce nos es, a cada momento, consensa intima de lo cual nos nomi nosa ego*; ce nos senti sua esiste e sua continua en esiste, e es serta de sua identia e simplia.

Per mea parte, cuando me entra la plu intima en lo cual me nomi mea ego, me encontra alga persepi spesifada o un otra, de caldia o fria, lus o ombra, ama o odia, dole o plaser, color o sona, etc. Me catura nunca mea ego, distinguida de alga tal persepi.

Me ta osa per afirma de la resta de umania ce los no es plu ca un faxo o colie de persepis diferente cual segue lunlotra con un rapidia nonconsetal e es en flue e move constante. Nosa oios no pote reversa en sua cavetas sin varia sua persepis. Nosa pensa es an plu variante. E tota nosa otra sensas e potias contribui a esta varia.

La mente (o ego) es un tipo de teatro do persepis presenta tua apares, pasa, repasa, lisca a via, e misca en un varia nonfinita. Ma on ave no simplia, no un cosa simple presenta o permea esta multipli; no identia permeante esta prosede de cambias, cualce tende natural nos pote ave per imajina ce lo esiste. La compara de la teatro debe no malcondui nos: Lo permea, en cuando la atores veni e parti. En loca, sola la persepis seguente composa la mente.

Como sola memoria informa nos de la continua e estende de un seguente de persepis, on pote considera lo, xef par acel esplica, como a orijina de identia personal. Si nos no ta ave memoria, nos ta ave nunca cualce idea de acel seguente de persepis cual composa nosa ego o person. Ma cuando no ia gania esta idea par la opera de memoria, nos pote estende la mesma estra nosa memoria e comensa inclui la veses cual os ia oblida intera. E en esta modo la nonrealia de person e identia personal leva.
 
: *Hume usa la parola engles "self", cual nos tradui como "ego"; nota ce asi, "ego" no es la mesma como la conseta con la mesma nom de cual Freud ia parla, ma refere a la mente, spesial nosa persepi de nos mesma.


E no mente!


On ave no idea en metafisica plu oscur o nonserta ca la lia nesesada entre causa e efeto. Nos va atenta fisa la sinifia esata de esta termas par produi la impresa de cual lo es copiada. Cuando nos regarda ojetos esterna, e considera la opera de causas, no es nunca capas, en un caso singular, per descovre un lia nesesada; cualce cualia cual lia la efeto a la causa, e cualce cualia la segue nesesada de un otra. Nos trova sola ce la efeto segue, como un fato, la causa. La colpa de un bal en biliardo sur un otra es segueda par la move de la otra. On ave asi continua en spasio e tempo, ma no cosa per sujesta un lia nesesada.

Perce nos imajina un lia nesesada? De la oserva de multe juntas constante? Ma cual es ala en un cuantia de veses cual es asente de un ves singular? Sol esta: Pos un repete de avenis simil, la mente es portada par abitua, sur la apare de la causa per espeta la efeto. Esta lia, cual nos senti en la mente, esta traversa de la imajina costumal e abitual de la causa a la efeto, es la impresa de cual nos formi la idea de un lia nesesada. On ave no cosa plu en la caso.


No plu causa e efeto!


La intende la plu nonormal e nonespetada de omes pote es esplicada par los ci sabe tota situas spesifada de sua carater e situa. Un person amin, contra espetas, pote dona un responde iritada, ma el ave un dole de dentes o no ia come oji. An cuando, como aveni a veses, un ata no pote es esplicada, esce nos no suposa ce lo es la resulta de nosa nonsabe de la detalias sinifiante?

Donce lo apare ce la lia entre motiva e ata es tan coerente e uniforma como lo entre causa e efeto en cualce parte de natur; en ambos casos, on ave la junta e dedui constante de un a la otra.


Vole libre es sola nosa nonsabe de causa e efeto, e causa e efeto es un ilude, e donce vole libre es un ilude. Simple.


En tota razonantes de esperia, alora, on ave un paso prendeda par la mente (ce la futur sembla la pasada) cual no es suportada par cualce razona. An tal, nos prende esta paso. On debe ave donce ala otra prinsipe (ca razona o demostra). Esta prinsipe es abitua...

Cual, alora, es la conclui de la cosa intera? Un conclui simple, on debe confesa, es alga distante de la teorias comun de filosofia. Tota credes sur casos de fato o esiste real es mera derivada de alga ojeto presente a la memoria o la sensas, e un junta abitual entre acel e alga otra ojeto. Pos trova, en multe casos, ce du tipos de ojetos ia es juntada (pe flama e calda), la mente es portada par abitua per espeta la mesma en la futur. Esta es la tota opera de la mente en tota nosa conclui regardante casos de fato e esiste.


Donce, no siensa!


Si nos prende en nosa manos cualce libro de divinia o metafisica, per esemplo, ta ce nos demanda: Esce lo conteni cualce razonante consernante cuantia o numero? No. Esce lo conteni cualce razonante esperimental (probable) consernante casos de fato? No. Dona lo, alora, a la flamas, car lo pote conteni no cosa ma sofisme e ilude.

Me es, a prima, asustante e confusada con acel solitaria sin espera en cual me es poneda par mea filosofia, e imajina me como alga monstro strana e bruta, tota abandonada e nonconsolable. Ta ce me core a la fola per refuja e caldia. Me clama a otras per alia se con me. Ma nun ta escuta me. Cadun reteni se a distantia, e teme ce la tempesta cual colpa me de cada lado. Me ia esposa me a la odia de tota metafisicistes, logicistes, matematicistes, e teolojistes. Esce me pote mervelia a la insultas ce me debe sufri? Me ia declara mea desaproba de sua sistemes. Esce me pote es surprendeda si los ta espresa sua odia de mea ideas e mea person? Cuando me regarda sirca me, me previde a cada mano, disputa, contradise, coleria, malacusa, destrae. Cuando me turna mea oio a en, me trova sola duta e nonsabe. Cada paso me prende es con esita; cada refleta nova causa ce me preteme un era o asurda en mea razona.


En 1739, el ia reveni a Edinburgh, do el ia ajunta un parte tre a sua *Trata*, sur moralia. El ia sujesta ce moralia veni de simpatia, cual es un instinto per asosia con otras. El ia continua per dise ce lo es emosias cual move los, no razona, e el premostra la utilitarianisme de Jeremy Bentham par defini virtua como "tota cualia de la mente cual es usosa o plasente a la person mesma o otras". An belia es fundida sur plaser e dole, e ama es fundida sur nos desira per reprodui - premostra de Freud! Cual poca atende esta parte de sua obras ia reseta de sua lejores ia es negativa.

A esta punto en sua vive, el vade tra alga postos politica minor. E el ia cumula un cuantia grande de pesa - un situa noncomun entre filosofistes. Alora, en 1748, el ia publica *Un investiga consernante la comprende umana*, segueda en 1751 par *Un investiga consernante la prinsipes de morales*. Esta ia es esensal un rescrive de sua *Trata*. En lo, el ia inclui un esajo nova, *Sur miracles*, en cual el demostra alga de la credes la plu fundal de cristiania como no plu ca superstisio.

El ia continua sur esta sujeto con *Dialogos consernante relijio natural* en cual el ia compara cristiania, deisme, e ateisme. Entre otra cosas, el ia sujesta ce la mundo cual nos conose - incluinte nos mesma - es la resulta de eones de esperimentas par natur (plu ca un sentenio ante Darwin). Sua amis ia demanda ce el no publica lo, ma ia publica lo per el pos sua mori.

En 1752, el ia scrive *Discutes political*. An ce el gusta egalisme (pd sosialisme) e democratia, el ia pensa ce ambos ia es tro idealiste. Esta libro ia influe Adam Smith, "la padre de capitalisme moderna".

En 1754, el ia publica la prima volum de *La istoria de England*, un libro amirada par alga notables como Voltaire e Gibbon (la autor de *La declina e cade de la Impero Roman*).

En 1763, el ia vade a Paris, do el deveni pronto la sujeto de interesa de la site e ia es spesial popular a la salones de la femes aristocrata de Frans, ci, lo ia es reportada, ia amira sua corpo grande en ajunta a sua mente. Alga anios plu tarda, el ia prende la filosofiste franses Rousseau, ci ia es cuasi demente alora, cual ia deveni un aventura nonplasente per ambos de los.

El ia mori a 25 agosto 1776 de colite ulserosa. Sua amis ia trova la ateiste grande cortes, plasente, an de bon umor, a la fini.